《冻蝶行》
清代·敦诚

彤云压檐霜如水，断槛空阶百虫死。朔风吹蝶何处来，犹向东虫觅寒蕊。

香须金翅半消磨，欲飞无力可奈何。小鬟戏扑置奁内，脂茧为茵粉作窠。

记得春时红紫绽，日绕秦楼过汉殿。东风几日媚芳丛，不信韶华去如电。

滕王下笔费踌躇，瘦形朝来难再摹。南华梦断隔烟水，庭空月暗秋魂孤。

蝶兮蝶兮暂栖止，尚有梅花堪徙倚。明年放尔曲栏中，春露团香生凤子。

作者简介：（1734—1791）清宗室，字敬亭，号松堂。阿济格后裔。敦敏弟。曹雪芹知友，所著《四松堂集》为研究曹雪芹生平重要资料。另有《鹪鹩庵笔麈》。